भारत सरकार ने 30 हजार URL ब्लॉक करने के निर्देश दिए, आईटी एक्ट के तहत होगी कार्रवाई
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar - लोकसभा ने सुप्रीम कोर्ट की सुनवाई से पहले लक्षद्वीप के सांसद मोहम्मद फैजल की सदस्यता बहाल कर दी है। लोकसभा सचिवालय ने एक अधिसूचना जारी
भारत सरकार ने बुधवार को तीस हजार यूनिफॉर्म रिसोर्स लोकेटर यानी URL ब्लॉक करने के निर्देश दिए हैं। ये URL 2018 से 15 मार्च 2023 तक के बीच बने हैं। इसमें सोशल मीडिया यूआरएल, चैनल, ऐप, वेब पेज, वेबसाइट शामिल हैं। आईटी एक्ट के तहत इन सभी URL को ब्लॉक किया गया है। आईटी एक्ट कहता है कि भारत की सुरक्षा को देखते हुए किसी भी सोशल मीडिया अकाउंट्स, वेबसाइट या फिर URL को ब्लॉक किया जा सकता है।
आज की अन्य बड़ी खबरें...
दिल्ली में फिर बदला मौसम, बारिश और आंधी के चलते 9 फ्लाइट्स जयपुर डायवर्ट
दिल्ली-NCR में बुधवार को एक बार फिर मौसम गया। राजधानी के कई इलाकों में देर शाम तेज आंधी के साथ बारिश हुई, जिसके बाद 9 फ्लाइट्स को जयपुर डायवर्ट किया गया है। इंदिरा गांधी इंटरनेशनल (IGI) एयरपोर्ट के अधिकारी ने बताया कि मौसम में अचानक आए बदलाव की वजह से फ्लाइट्स को डायवर्ट करने का फैसला किया गया।
मौसम विभाग ने दिल्ली में बुधवार रा त तेज बारिश की संभावना जताई थी। विभाग के मुताबिक, दिल्ली के आसपास के इलाको में अगले तीन दिनों तक बादल छाए रहने की संभावना है।
कोच्चि एयरपोर्ट से 48 लाख रुपए का सोना जब्त, गैरकानूनी तरीके से ला जा रहा था देश
केरल के कोच्चि एयरपोर्ट पर बुधवार को तीन अलग-अलग मामलों में 48 लाख रुपए का सोना जब्त किया गया है। कस्टम विभाग के अफसरों ने सबसे पहले 5 सोने की चेन और 2 चूड़ियों के साथ एक महिला को पकड़ा। महिला के पास से बरामद किए गए सोने की कीमत 36 लाख रुपए से ज्यादा थी। दूसरे और तीसरे मामले में दो लोगों को सोने के कटे हुए टुकड़ों के साथ अरेस्ट किया गया है। इसकी कीमत 12 लाख के करीब बताई जा रही है।
सभी धर्मों में तलाक की एक समान व्यवस्था को लेकर याचिका दायर, सुप्रीम कोर्ट ने सुनवाई से इनकार किया
सभी धर्मों में तलाक की एक समान व्यवस्था को लेकर सुप्रीम कोर्ट में याचिका दायर की गई थी। इस मामले में सुप्रीम कोर्ट ने बुधवार को सुनवाई से इनकार कर दिया है। कोर्ट ने कहा कानून बनाना संसद का अधिकार है। हम इस पर आदेश नहीं दे सकते हैं।
पुणे से भाजपा सांसद गिरीश बापट का निधन, दीनानाथ मंगेशकर अस्पताल में लाइफ सपोर्ट पर रखा गया था
महाराष्ट्र के पुणे से भाजपा सांसद गिरीश बापट का निधन हो गया है। उनके निधन की जानकारी पुणे भाजपा अध्यक्ष जगदीश मलिक ने दी। बापट को दीनानाथ मंगेशकर अस्पताल में भर्ती कराया गया था। अस्पताल ने बताया था कि उनकी हालत गंभीर है और उन्हें लाइफ सपोर्ट सिस्टम पर रखा गया है।
इधर, प्रधानमंत्री नरेंद्र मोदी ने भी उनके निधन पर शोक जताया है। पीएम मोदी ने ट्वीट किया, 'उन्होंने महाराष्ट्र के विकास के लिए बड़े पैमाने पर काम किया और पुणे के विकास के लिए विशेष रूप से भावुक थे। उनका निधन दुखद है।'
कूनो नेशनल पार्क में नामिबिया से आए चीतों ने 2 शावकों को जन्म दिया, भूपेंद्र यादव ने दी जानकारी
मादा चीता साशा की मौत के दो दिन बाद कूनो नेशनल पार्क से खुशखबर आई है। यहां चीता सियाया ने चार शावकों को जन्म दिया है। इसका वीडियो भी सामने आया है। केंद्रीय वन मंत्री भूपेंद्र यादव ने ट्वीट करके चीता प्रोजेक्ट टीम को बधाई दी। करीब दो महीने पहले तीन मादा और दो नर चीतों को एक बाडे़ में छोड़ा गया था। पूरी खबर पढ़ें...
लक्षद्वीप के सांसद मोहम्मद फैजल की सदस्यता लोकसभा ने बहाल की, मर्डर में दोषी पाए जाने पर सदस्यता गई थी
लोकसभा ने सुप्रीम कोर्ट की सुनवाई से पहले लक्षद्वीप के सांसद मोहम्मद फैजल की सदस्यता बहाल कर दी है। लोकसभा सचिवालय ने एक अधिसूचना जारी करते हुए कहा कि लक्षद्वीप के सांसद मोहम्मद फैजल की अयोग्यता केरल हाईकोर्ट से 25 जनवरी को उनकी सजा को रद्द करने के साथ ही खत्म हो गई है।
लोकसभा सचिवालय ने फैजल की लोकसभा की सदस्यता 11 जनवरी को रद्द कर दी थी। पहले लोकसभा सचिवालय ने इस बात से इनकार कर दिया था कि भले ही उनकी सजा पर रोक लगा दी गई हो, लेकिन उनको अयोग्य ठहराने का फैसला वापस नहीं लिया जाएगा। इसके खिलाफ फैजल ने सुप्रीम कोर्ट में याचिका लगाई थी, जिसकी सुनवाई बुधवार 29 मार्च को तय की थी। पूरी खबर पढ़ें...
इंदौर के 3 स्टार होटल में भीषण आग, 3 फायर ब्रिगेड को बुझाने में 45 मिनट लगे
इंदौर के एक होटल में भीषण आग लग गई। घटना महू गांव थाना क्षेत्र की है। यहां थ्री स्टार पपाया ट्री होटल में आज सुबह 8 बजे आग लगी। होटल में कई लोग रुके हुए हैं। सभी को लोहे की सीढ़ी की मदद से खिड़की के रास्ते नीचे उतारा गया। मौके पर पहुंची तीन फायर ब्रिगेड की गाड़ियों ने 45 मिनट में आग पर काबू पा लिया। पढ़ें पूरी खबर...
असम पुलिस ने 50 लाख की ड्रग्स पकड़ी
असम पुलिस ने मंगलवार को 50 लाख रुपए की ड्रग्स जब्त की है। मीडिया रिपोर्ट्स के मुताबिक, तीन लोगों को गिरफ्तार किया गया है। वहीं बताया जा रहा है कि पुलिस को जानकारी मिलने के बाद ऑपरेशन चलाया गया था। आरोपियों के पास से 17,900 रुपए नकद भी बरामद किए गए हैं। पुलिस मामले में आगे की जांच कर रही है।
अफगानिस्तान में भूकंप के झटके, 4.3 मापी गई तीव्रता
अफगानिस्तान में बुधवार सुबह 5 बजकर 49 मिनट पर भूकंप के झटके महसूस किए गए हैं। रिक्टर स्केल पर इसकी तीव्रता 4.3 मापी गई है। फिलहाल किसी तरह के नुकसान की कोई खबर नहीं है।
नकली दवाएं बनाने वाली 18 फार्मा कंपनियों के लाइसेंस कैंसिल; 3 राज्यों में 138 कंपनियों पर हुई कार्रवाई
भारत सरकार ने नकली दवाइयां बनाने वाली 18 फार्मा कंपनियों के लाइसेंस कैंसिल कर दिए हैं। ड्रग कंट्रोलर जनरल ऑफ इंडिया (DCGI) ने 20 राज्यों की 76 फार्मा कंपनियों की जांच के बाद ये फैसला लिया।
न्यूज एजेंसी ANI ने आधिकारिक सूत्रों के हवाले से बताया है कि देशभर में नकली दवाइयां बनाने वाली फार्मा कंपनियों पर कड़ी कार्रवाई की जा रही है। इस दौरान हिमाचल प्रदेश में 70, उत्तराखंड में 45 और मध्यप्रदेश में 23 कंपनियों पर कार्रवाई हुई है।